Kommissionens beslutning

af 30. december 2003

om det finansielle bidrag til visse foranstaltninger, som medlemsstaterne har planlagt for 2003 til gennemførelse af kontrol-, inspektions- og overvågningsordningerne for den fælles fiskeripolitik (anden del)

(meddelt under nummer K(2003) 5228)

(Kun den spanske, danske, tyske, græske, engelske, franske, italienske, nederlandske, portugisiske, finske og svenske udgave er autentiske)

(2004/65/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 2001/431/EF af 28. maj 2001 om tilskud fra Fællesskabet til bestemte udgifter, som medlemsstaterne afholder til iværksættelse af kontrol-, inspektions- og overvågningsordninger for den fælles fiskeripolitik(1), særlig artikel 13, og

ud fra følgende betragtninger:

(1) Belgien, Danmark, Tyskland, Grækenland, Spanien, Frankrig, Irland, Italien, Nederlandene, Østrig, Portugal, Finland, Sverige og Det Forenede Kongerige har forelagt Kommissionen fiskerikontrolprogrammer for perioden 1. januar 2001 - 31. december 2003. Sammen med programmerne blev der indgivet ansøgninger om tilskud til dækning af de udgifter, som skal afholdes til programmerne. Medlemsstaterne har indgivet ajourførte ansøgninger for 2003.

(2) Visse udgifter for 2003 er allerede omfattet af Kommissionens beslutning 2003/566/EF af 28. juli 2003 om det finansielle bidrag til foranstaltninger, som medlemsstaterne har planlagt for 2003 til gennemførelse af kontrol-, inspektions- og overvågningsordningerne for den fælles fiskeripolitik(2).

(3) På baggrund af de disponible bevillinger kan der ydes et tilskud til investeringer i pilotprojekter vedrørende elektronisk informationsoverførsel eller telemåling, modernisering af sø- og luftfartøjer, der anvendes til fiskerikontrol, og installering af edb-udstyr og etablering af datanet, som er en forudsætning for udveksling af oplysninger om nævnte kontrol.

(4) Størrelsen af EF's tilskud til hver foranstaltning, betingelserne for refusion af udgifterne og de samlede tilskudsberettigede udgifter i denne anden del for 2003 for hver medlemsstat til hver foranstaltning bør fastsættes.

(5) Efter artikel 15 i beslutning 2001/431/EF skal medlemsstaterne afholde deres udgifter i løbet af et år regnet fra indgåelsen af den retlige og finansielle forpligtelse. Forpligtelsen skal indgås senest i det kalenderår, der følger efter meddelelsen af Kommissionens beslutning.

(6) Efter artikel 17, stk. 1, i beslutning 2001/431/EF skal medlemsstaterne forelægge Kommissionen deres ansøgninger om udgiftsrefusion senest den 31. maj året efter det år, hvor udgifterne blev godkendt.

(7) De i denne beslutning fastsatte foranstaltninger er i overensstemmelse med udtalelse fra Forvaltningskomitéen for Fiskeri og Akvakultur -

VEDTAGET FØLGENDE BESLUTNING:

Artikel 1

Ved denne beslutning fastsættes for 2003 visse tilskudsberettigede udgifter for hver medlemsstat, EF-tilskudssatserne og tilskudsbetingelserne, for så vidt de tilskudsberettigede udgifter reelt er anvendt til gennemførelse af fiskerikontrolprogrammer.

Artikel 2

Tilskuddet til dækning af udgifter til gennemførelse af pilotprojekter om elektronisk informationsoverførsel og telemålingssystemer kan højst udgøre 100 % af de tilskudsberettigede udgifter inden for de maksimumsbeløb, der er anført i bilag I.

Artikel 3

Tilskuddet til dækning af udgifter til modernisering af sø- eller luftfartøjer, der rent faktisk anvendes til fiskerikontrol, -inspektion og -overvågning, kan højst udgøre 35 % af de tilskudsberettigede udgifter inden for de maksimumsbeløb, der er anført i bilag II.

Artikel 4

Tilskuddet til dækning af udgifter til installering af det edb-udstyr og oprettelse af de datanet, der er en forudsætning for informationsudvekslingen i forbindelse med kontrollen, kan højst udgøre 50 % af de tilskudsberettigede udgifter inden for de maksimumsbeløb, der er anført i bilag III.

Artikel 5

Medlemsstaterne indgiver deres ansøgninger om refusion af de udgifter, der er omhandlet i denne beslutning, til Kommissionen senest den 31. maj 2006.

Artikel 6

Ansøgninger om refusion og forskud i andre valutaer end euro omregnes til euro efter vekselkursen gældende i den måned, hvor Kommissionen har modtaget ansøgningerne.

Artikel 7

Denne beslutning er rettet til Kongeriget Belgien, Kongeriget Danmark, Forbundsrepublikken Tyskland, Den Hellenske Republik, Kongeriget Spanien, Den Franske Republik, Irland, Den Italienske Republik, Kongeriget Nederlandene, Republikken Østrig, Den Portugisiske Republik, Republikken Finland, Kongeriget Sverige og Det Forenede Kongerige Storbritannien og Nordirland.

Udfærdiget i Bruxelles, den 30. december 2003.

På Kommissionens vegne

Franz Fischler

Medlem af Kommissionen

(1) EFT L 154 af 9.6.2001, s. 22.

(2) EUT L 192 af 31.7.2003, s. 44.

ANEXO I/BILAG I/ANHANG I/ΠΑΡΑΡΤΗΜΑ I/ANNEX I/ANNEXE I/ALLEGATO I/BIJLAGE I/ANEXO I/LIITE I/BILAGA I

>TABELPOSITION>

ANEXO II/BILAG II/ANHANG II/ΠΑΡΑΡΤΗΜΑ II/ANNEX II/ANNEXE II/ALLEGATO II/BIJLAGE II/ANEXO II/LIITE II/BILAGA II

>TABELPOSITION>

ANEXO III/BILAG III/ANHANG III/ΠΑΡΑΡΤΗΜΑ III/ANNEX III/ANNEXE III/ALLEGATO III/BIJLAGE III/ANEXO III/LIITE III/BILAGA III

>TABELPOSITION>